Lena Häcki

Lena Häcki (* 1. Juli 1995 in Engelberg) is en Swiezer Biathletin.

 Karriere  
Lena Häcki hör Vereen is Nordic Engelberg an. Se hett an de Biathlon-Juniorenweltmeesterschapen 2012 in Kontiolahti deelnommen un reck dor mit jewiels Platz 43 in Sprint un Verfolgung hör best Platzeerungen. 2013 weer in Oberhof Platz 44 in' Eenzel hör best Eenzelresultat. Mit Tanja Bissig un Sabine di Lallo wunn se todem in dat Staffelrennen de Bronzemedaille. 2014 reck Häcki in Presque Isle mit jewiels Platz 8 in Sprint un Verfolgung eerstmals Top-Ten-Platzeerungen in Eenzelrennen.

In Beitostølen hett Häcki to'n Uptakt vun de Saison 2014/15 hör eerste Rennen bi de Fruen in' IBU-Cup un wunn as 33. un 37. in Sprintrennen eerste Weltcuppunkte. Wiel wegen de Schwangerschaft vun Selina Gasparin en Platz in dat Weltcup-Team free wurrn weer, wurr se för de tweete Weltcup-Statschoon in Hochfilzen in dat Swiezer Weltcup-Team beropen. In hör eerst Sprintrennen verpass se as 89. sowohl Punkte as ok dat ansluuten Verfolgungsrennen wiet. Een Week later schaff se as 58. vun den Sprint in Pokljuka eerstmals de Qualifikatschoon för dat Verfolgungsrennen, in dat se 55. wurr. Bi de eerst Rennen vun dat Johr 2015 in Oberhof is Häcki as Startlöperin mit Aita Gasparin, Flurina Volken un Ladina Meier-Ruge eerstmals in en Staffelrennen in' Weltcup antreeden un wurr mit de jung Swiezer Mannschap bi nich eenfack Bedingungen 15. Bi den Sprint twee Daag later wunn se as 30. hör eerste Weltcup-Punkte. An' 23. Januar 2015 reck se bi en Sprint in Antholz mit Rang 12 dat bit dorhen best Ergevnis vun hör Loopbahn. Insgesamt keem se an dat Enn‘ vun de Saison up den 61. Platz mit 11 Punkten. In de Folgesaison weer hör best Platzeeren en 21. Platz un in de Gesamtwertung keem se up den 72. Platz.

Bedüüdend beter leep dat för hör in de Saison 2016/17. Glieks up de eerste Weltcupstatschoon in Östersund keem se in’n Sprint up den 12. Platz un in de dorupfolgen Verfolgung keem se up den 4. Platz achter Gabriela Koukalová, Laura Dahlmeier un Dorothea Wierer. Dat Niveau kunn se dornah nich ganz hollen, keem aber wiederhen mehrfack ünner de best 20 un an dat Enn‘ vun de Saison in de Gesamtwertung up den 32. Platz. Bi de Biathlon-Weltmeesterschapen 2017 bleev se aber wiet ünner hör Mögelkeiten un dormit ahn Medaille.

In de Olympia-Saison 2017/18 keem se in den Weltcup eenmal ünner de best Teihn un in de Gesamtwertung up den 44. Platz.Bi de Olympisch Winterspelen 2018 in Pyeongchang keem se mit de Swiezer Fruenstaffel up den 6. Platz.

De Saison 2018/2019 wurr de bitlang beste för hör. In de Gesamtwertung keem se an’t Enn‘ up den 25. Platz un dorbi in eenzelt Rennen mehrfack ünner de best Teihn. Dat hett se bi de Biathlon-Weltmeesterschapen 2019 nich ganz schafft, aber in’t Eenzel keem se up den 11. Platz.In de Fruenstaffel leep dat nich so goot. Platz 13 weer dat Ergevnis, worto ok seker hör 7 Nahlader mit bidragen hett. Ok in de Mixed-Staffel leep dat nich völ beter. Platz 11 un 5 Nahlader vun hör hemm dorbi woll en Platz ünner de best Teihn köst.

De Saison 2019/20 weer de bit dorhen best Saison, de se up Platz 22 in den Gesamt-Weltcup afsluuten dee. Dorbi keem se in de Verfolgung vun Annecy up den darten Platz (noch vör Dorothea Wierer, Justine Braisaz un annern). Bi de Biathlon-Weltmeesterschapen 2020 weer hör best Ergevnis Platz 5 in de Single-Mixed-Staffel (gemeensam mit Benjamin Weger).

Hör bit dorhen best Ergevnis in de Saison 2020/21 reck se in’n Sprint bi de Biathlon-Weltmeesterschapen 2021 mit Rang 7. In de ansluutend Verfolgung full se up den 12. Platz torüch. 

 Weblenken 

 in de Datenbank vun de IBU (engelsch)
 Lena Häcki in de Datenbnak vun de FIS (engelsch)
 Homepage
 Profil up de Website vun den Swiezer Skiverband

Kategorie:Fru
Kategorie:Börger von de Swiez
Kategorie:Boren 1995
Kategorie:Biathlet (Swiez)
Kategorie:Olympiadeelnehmer (Swiez)